Սանտա Կրուս (արհեստական կղզի)

Սանտա Կրուս (իսպ.՝ Santa Cruz del Islote), արհեստական կղզի Կարիբյան ծովում գտնվող Սան Բերնարդո կղզեխմբում։ Վարչականորեն պատկանում է Բոլիվար (Կոլումբիա) դեպարտամենտին։


== Պատմություն ==
Սանտա Կրուսը սկսվել է ստեղծվել հարևան կղզիների բնակիչների կողմից շուրջ 1870 թվականին։ Լեգենդը պատմում է, որ նավաստիները չեն հասցրել տուն վերադառնալ մինչև մութն ընկնելը և որոշել են գիշերն անցկացնել փոքրիկ կորալյան առագաստում։ Նրանք հաճելիորեն զարմացած էին, որ այստեղ, ի տարբերություն կղզեխմբի մյուս կղզիների, չկային արյունաքաշ միջատներ։ Արդյունքում նրանք որոշել են առագաստը վերածել իրենց մշտական ​​բազայի և աստիճանաբար ավելացրել տարածքը՝ օգտագործելով կորալներ, քարեր և պարզապես աղբ։


== Նկարագրություն ==
Կզղյակն ունի մոտ 0,01 կմ² տարածք, իսկ բնակչության թիվը 2016 թվականի տվյալներով 493 մարդ է։ Այդպիսով, այն աշխարհում առաջիններից է բնակչության ամենամեծ խտությամբ կղզիների ցանկում։ Սանտա Կրուսը պայմանականորեն կաթիլի ձև ունի, առավելագույն չափը 130/190 մետր է, ամբողջովին կառուցված է բնակելի աղքատ տներից։ 
350 մետր դեպի հյուսիս-արևելք գտնվում է Տինտիպան կղզին (այնտեղ թաղում են Սանտա Կրուսի մահացած բնակիչներին), իսկ 1050 մետր դեպի հարավ-արևմուտք՝ Մուկուրա կղզին, որտեղ տեղակայված է մի քանի փոքր հյուրանոց։ Դրանք Սանտա Կրուսի բնակիչների հիմնական աշխատավայրն են։
Սանտա Կրուսում բացի բնակելի տներից կա եռահարկ դպրոց (կղզու ամենաբարձր շենքը), որտեղ աշխատում է մեկ ուսուցիչ (աշխատում է շաբաթական երկու օր, սովորելու համար երեխաներ են գալիս նաև կղզեխմբի մյուս կղզիներից), բուժկետ, երեք խանութ և ֆուտբոլի դաշտ՝ 6/4 մետր չափի։ Միակ «իրական» փողոցն ունի 15 մեր երկարություն և 5 մետր լայնություն (այն «կենտրոնական հրապարակն» է)։ Կղզում էլեկտրականությունը միացնում են երեկոյան ժամը 19-ից հետո՝ մինչև կեսգիշեր, բայց շատ տներում կան արևային մարտկոցներ, որոնք կղզեբնակներին նվիրել են ճապոնացիները։ Կենտրոնական ջրամատակարարում չկա, բնակիչները հավաքում են անձրևաջրերը, ինչպես նաև խմելու ջուրը ռազմանավերով բերվում է Կարտախենայից, երեք շաբաթը մեկ անգամ։ Կոյուղին նույնպես բացակայում է։ Հանցագործություններ և ոստիկանություն չկա կղզում, ինչպես նաև չկա ավտոմոբիլային տրանսպորտ։


== Ժողովրդագրություն ==
2009 թվականի տվյալներով՝ կղզում բնակվել է մոտ 700 մարդ՝ շուրջ 90 տներում։
2013 թվականի տվյալների համաձայն՝ կղզում բնակվել է 1247 մարդ՝ 97 տներում, այդ թվում՝ շուրջ 750-ը (մոտ 60%) եղել է մինչև 15 տարեկան։
2016 թվականի նոյեմբերին Մագդալենի համալսարանը և Անդի համալսարանն անցկացրել են կղզու բնակչության մարդահամար։ Արդյունքն անսպասելի էր՝ ընդամենը 493 մարդ։ Հնարավոր է, որ Սանտա Կրուսի 1200+ բնակիչների կազմում ներառված էին ժամանած հյուրերը, հարազատները և զբոսաշրջիկները։ Տեղի էքսկուրսավարները ևս պնդում են, որ կղզու բնակչությունն իրականում չի գերազանցում 491-492 հոգին (2017 թվական)։
Ըստ 2018 թվականի The Guardian թերթի հոդվածի՝ կղզում բնակվել է շուրջ 1200 մարդ՝ 97 տներում, այդ թվում՝ շուրջ 65%-ը երիտասարդ էր։
Ըստ այլ տվյալների՝ 2018 թվականին կղզում բնակվել է շուրջ 500 մարդ (60% երեխաներ և դեռահասներ), 150 աքաղաղ, 40 շուն, զբոսաշրջիկներին գրավելու համար եղել է երկու փոքր լողավազան՝ շնաձկներով և կրիաներով։ Եղել է ավելի քան 100 տուն, որտեղ բնակվում էր մոտ 150 ընտանիք։  
2018 թվականի այլ տվյալների համաձայն՝ կղզում ապրել է մոտ 900 մարդ, եղել է 115 տուն։


== Ծանոթագրություններ ==


== Արտաքին հղումներ ==
Կորալյան Սանտա Կրուս կղզին Կարիբյան ծովում Archived 2021-09-23 at the Wayback Machine. (ռուս.) fshoke.com կայքից, փետրվարի 7, 2017
Santa Cruz del Islote․ ամենախիտ բնակեցված կղզին (Կոլումբիա) (ռուս.) ailetravel.net կայքից, հունվարի 2, 2018
La isla más densamente poblada del mundo // YouTube // 0:07:00